শ্যাম বেনেগালের জন্ম ১৯৩৪ সালের ১৪ ডিসেম্বর তেলেঙ্গানা রাজ্যের সেকেন্দ্রাবাদ শহরে। ৮৪ বছরের দীর্ঘ জীবনে এখনো তিনি সমান সক্রিয়। এখনো সিনেমা বানিয়ে চলেছেন। বার্ধক্য স্পর্শ করেনি তাঁকে এখনো। দীর্ঘ জীবনে তাঁর ক্যারিয়ারও অত্যন্ত বর্ণাঢ্য। এ পর্যন্ত ৬৬টি ছবি নির্মাণ করেছেন স্বল্প দৈর্ঘ্য, প্রামাণ্য চলচ্চিত্র ও কাহিনিচিত্র মিলিয়ে। এটা একটা রেকর্ড যা রীতিমত শ্লাঘার বিষয়। ১৯৬২ সালে ‘ঘের বেথা গঙ্গা’ প্রামাণ্য চলচ্চিত্রটি নির্মাণের মধ্য দিয়ে তাঁর সুদীর্ঘ ফিল্ম ক্যারিয়ারের সূচনা। ৫৬ বছরের ফিল্ম ক্যারিয়ারে শ্যাম বেনেগাল ২৭টি প্রামাণ্য চলচ্চিত্র নির্মাণ করেছেন যা রীতিমত পৃথক বিবেচনার দাবিদার, বিশ্ব চলচ্চিত্রে যা বিরলই বটে। আরো আছে দুটি বায়োপিক। ২৭টি ডকুমেন্টরির মধ্যে দুটি আছে বিশাল ব্যক্তিত্বকে নিয়ে, সত্যজিৎ রায় (১৯৮২) ও নেহেরু (১৯৮৫)। দুটিই অত্যন্ত উঁচুমানের প্রামাণ্য চলচ্চিত্র।